ວ.ກ.ອອນໄລ - ຕອນເຊົ້າວັນທີ 12 ຕຸລາ 2014, ທ່ານນາຍົກລັດຖະມົນຕີ ຫງວຽນເຕິນຢຸງ ນຳໜ້າຄະນະຜູ້ແທນຫວຽດນາມ ໄດ້ເດີນທາງໄປຢ້ຽມຢາມ ລາຊະອານາຈັກແບນຊິກ, ສະຫະພາບເອີຣົບ (EU), ສະຫະພັນສາທາລະນະລັດ ເຢຍລະມັນ, ເຂົ້າຮ່ວມກອງປະຊຸມຂັ້ນສູງຂອງເວທີປາໄສການຮ່ວມມືອາຊີ - ເອີຣົບ ຄັ້ງທີ 10 (ASEM 10) ຢູ່ທີ່ນະຄອນມີລານ ສາທາລະນະລັດ ອີຕາລີ, ແລະ ຢ້ຽມຢາມສັນຕະສຳນັກ ວາຕີກັງ ຢ່າງເປັນທາງການ (ແຕ່ວັນທີ 13 ຫາ 18 ຕຸລາ 2014).
* ໃນຂອບການຢ້ຽມຢາມລາຊະອານາຈັກແບນຊິກ ຢ່າງເປັນທາງການ, ທ່ານນາຍົກລັດຖະມັນຕີ ຫງວຽນເຕິນຢຸງ ໄດ້ພົບປະປຶກສາຫາລືກັບທ່ານຊາກເລີ ມີແຊນ ນາຍົກລັດຖະມົນຕີແບນຊິກ; ພົບປະສົນທະນາກັບທ່ານຊາບີນ ດີ ບີທູນ ປະທານສະພາສູງແບນຊິກ ແລະ ທ່ານຟຣັງຊວາ ສະແຈັບມານ ຮອງປະທານສະພາຕ່ຳແບນຊິກ; ພົບປະທ່ານຈີນ-ຊາກເລີ ລູເປີໂຕ ປະທານສະພາວົງຄະນາຍາດຊາວແບນຊິກເວົ້າພາສາຝຣັ່ງ;…
ທີ່ການພົບປະປຶກສາຫາລືກັບທ່ານນາຍົກລັດຖະມົນຕີແບນຊິກ ຊາກເລີ ມີແຊນ ຕອນແລງວັນທີ 13 ຕຸລາ, ທ່ານນາຍົກລັດຖະມັນຕີ ຫງວຽນເຕິນຢຸງ ແລະ ທ່ານນາຍົກລັດຖະມົນຕີແບນຊິກ ຊາກເລີ ມີແຊນ ໄດ້ເນັ້ນວ່າ ຜ່ານເວລາ 40 ກວ່າປີ ນັບແຕ່ວັນສ້າງຕັ້ງການພົວພັນທາງການທູດ (1973 - 2014), ການພົວພັນຮ່ວມມືຫຼາຍດ້ານລະຫວ່າງສອງປະເທດໄດ້ມີການຂະຫຍາຍຕົວ ຊຶ່ງສະແດງອອກໃນການຢ້ຽມຢາມຂອງຄະນະຜູ້ແທນຂັ້ນສູງຂອງສອງຝ່າຍໃນຫຼາຍຄັ້ງ. ສອງຝ່າຍເປັນເອກະສັນກັນສືບຕໍ່ຊຸກຍູ້ການແລກປ່ຽນຄະນະຜູ້ແທນຂັ້ນສູງ ແລະເພີ່ມທະວີການຮ່ວມມື ສະໜັບສະໜູນຊຶ່ງກັນແລະກັນຢູ່ທີ່ເວທີປາໄສພະຫຸພາຄີ ແລະຢູ່ອົງການສາກົນ.
ທ່ານນາຍົກລັດຖະມົນຕີ ຫງວຽນເຕິນຢຸງ ແລະ
ທ່ານນາຍົກລັດຖະມົນຕີແບນຊິກ ຊາກເລີ ມີແຊນ (ພາບ: VGP)
ທ່ານນາຍົກລັດຖະມົນຕີແບນຊິກ ຢືນຢັນສະໜັບສະໜູນການເຊັນສັນຍາການຄ້າເສລີລະຫວ່າງອີຢູ ແລະຫວຽດນາມ, ທ່ານໃຫ້ທັດສະນະວ່າ ສັນຍາສະບັບນີ້ພ້ອມກັນກັບສັນຍາຂອບວ່າດ້ວຍຄູ່ຮ່ວມ ແລະການຮ່ວມມືຮອບດ້ານ (PCA) ລະຫວ່າງຫວຽດນາມ ແລະອີຢູ ເປັນພື້ນຖານອັນໜັກແໜ້ນ ໃຫ້ແກ່ການພັດທະນາການພົວພັນຫຼາຍດ້ານ ລະຫວ່າງວຽດນາມ ແລະບັນດາປະເທດສະມາຊິກອີຢູ.
ສອງຝ່າຍເຫັນດີເພີ່ມທະວີການຮ່ວມມືດ້ານການຄ້າ, ອຳນວຍຄວາມສະດວກໃຫ້ບັນດາວິສາຫະກິດສອງປະເທດພົວພັນ ເຊື່ອມຕໍ່ກັນໃນບັນດາຂົງເຂດບຸລິມະສິດເຊັ່ນ ທ່ານເຮືອເດີນທະເລ, ບໍລິການດ້ານພະລາທິການ, ຄົມມະນາຄົມຂົນສົ່ງ, ເຕັກໂນໂລຢີສີຂຽວ, ເຕັກໂນໂລຢີສູງ, ການເດີນອາກາດ - ອາວະກາດ.
ສອງຝ່າຍເນັ້ນເຖິງຄວາມສຳຄັນຂອງສັນຕິພາບ ສະຖຽນລະພາບ ຄວາມສະຫງົບ ຄວາມປອດໄພ ແລະເສລີພາບໃນການເດີນທະເລ ແລະການເດີນອາກາດ ຢູ່ທະເລຕາເວັນອອກ, ແກ້ໄຂຄວາມພິພາດດ້ວຍສັນຕິວິທີ, ບໍ່ໃຊ້ກຳລັງອາວຸດ ຫຼືນາບຂູ່ໃຊ້ກຳລັງອາວຸດ, ບົນພື້ນຖານກົດໝາຍສາກົນ ແລະ ອະນຸສັນຍາສະຫະປະຊາຊາດວ່າດ້ວຍກົດໝາຍທະເລປີ 1982 ກໍ່ຄືການປະຕິບັດ ຖະແຫຼງການກ່ຽວກັບວິທີການປະພຶດ ຂອງບັນດາຝ່າຍຢູ່ທະເລຕາເວັນອອກ (DOC) ຢ່າງຄົບຖ້ວນແລະມີປະສິດທິຜົນ, ແລະຄວາມຈຳເປັນຂອງການບັນລຸໄດ້ ປະມວນຂໍ້ກຳນົດການປະພຶດຂອງບັນດາຝ່າຍຢູ່ທະເລຕາເວັນອອກ (COC) ໂດຍໄວ...
* ໃນຂອບການຢ້ຽມຢານສະຫະພາບເອີຣົບ, ຕອນຄ່ຳວັນທີ 13 ຕຸລາ, ທ່ານນາຍົກລັດຖະມັນຕີ ຫງວຽນເຕິນຢຸງ ໄດ້ພົບປະປຶກສາຫາລືກັບທ່ານໂຈເຊ ມານູແອນ ບາໂຣໂຊ ປະທານຄະນະກຳມາທິການເອີຣົບ ແລະພົບປະກັບທ່ານເຮີມານ ວານ ໂຣມປາຍ ປະທານຄະນະມົນຕີເອີຣົບ…
ທ່ານນາຍົກລັດຖະມົນຕີ ຫງວຽນເຕິນຢຸງ ແລະ
ທ່ານປະທານຄະນະກຳມາທິການເອີຣົບ ໂຈເຊ ມານູແອນ ບາໂຣໂຊ. (ພາບ: VGP)
ພາຍຫຼັງການພົບປະປຶກສາຫາລື, ສອງຝ່າຍໄດ້ອອກ ຖະແຫຼງການຮ່ວມຫວຽດນາມ - ອີຢູ ວ່າດ້ວຍທິດທາງສຳເລັດສິ້ນສຸດ ການເຈລະຈາສັນຍາການຄ້າເສລີຫວຽດນາມ - ອີຢູ (EVFTA). ຕາມນັ້ນ, ການນຳທັງສອງຢືນຢັນຄືນໃໝ່ອີກຄັ້ງ ກ່ຽວກັບຄວາມສຳຄັນຂອງການສຳເລັດສິ້ນສຸດໂດຍໄວ ການເຈລະຈາສັນຍາການຄ້າເສລີລະຫວ່າງອີຢູ ແລະຫວຽດນາມ. ອີຢູ ແລະຫວຽດນາມ ມຸ່ງຫວັງຢາກກໍ່ສ້າງໃຫ້ສັນຍາການຄ້າເສລີນີ້ ເປັນສັນຍາທີ່ທັນສະໄໝ ຮອບດ້ານ ແລະ ສົນດູນ ເພື່ອຊ່ວຍໃຫ້ພື້ນຖານເສດຖະກິດຂອງສອງຝ່າຍ ສາມາດແກ້ໄຂສິ່ງທ້າທາຍຕ່າງໆໃນປັດຈຸບັນ ແລະໃນອະນາຄົດໄດ້, ແລະເປັນພື້ນຖານອັນສຳຄັນທີ່ປະກອບສ່ວນເພີ່ມທະວີການພົວພັນລະຫວ່າງທະວີບເອີຣົບ ແລະອາຊີຕາເວັນອອກສຽງໃຕ້.
ໃນການພົບປະກັບທ່ານເຮີມານ ວານ ໂຣມປາຍ ປະທານຄະນະມົນຕີເອີຣົບ, ທ່ານນາຍົກລັດຖະມັນຕິ ຫງວຽນເຕິນຢຸງ ເນັ້ນວ່າຫວຽດນາມໃຫ້ຄວາມສຳຄັນແກ່ການພົວພັນກັບສະຫະພາບເອີຣົບ (EU), ໄດ້ແຈ້ງຂ່າວໃຫ້ທ່ານປະທານຄະນະມົນຕີເອີຣົບຊາບ ກ່ຽວກັບຜົນຂອງການພົບປະປຶກສາຫາລືກັບທ່ານໂຈເຊ ມານູແອນ ບາໂຣໂຊ. ທ່ານນາຍົກລັດຖະມັນຕີ ສະເໜີໃຫ້ຄະນະມົນຕີເອີຣົບ ສະໜັບສະໜູນຢ່າງຕັ້ງໜ້າ ເພື່ອໃຫ້ສອງຝ່າຍອາດຈະລົງລາຍເຊັນໃນສັນຍາ EVFTA ໃນເວລາໄວທີ່ສຸດເທົ່າທີ່ຈະໄວໄດ້, ສ້າງກຳລັງໝູນໃຫ້ແກ່ການພົວພັນຫວຽດນາມ - ອີຢູໃນເວລາທີ່ຈະມາເຖິງ.
ທ່ານປະທານຄະນະມົນຕີເອີຣົບສະແດງຄວາມດີອົກດີໃຈຕໍ່ການຂະຫຍາຍຕົວໃໝ່ທີ່ຕັ້ງໜ້າຂອງການພົວພັນຮ່ວມມືສອງຝ່າຍ, ຕີລາຄາສູງຕໍ່ບົດບາດ ແລະຖານະທີ່ຕັ້ງຂອງຫວຽດນາມຢູ່ພາກພື້ນ, ຢືນຢັນຫຼັກໝັ້ນຂອງອີຢູຄື ສະໜັບສະໜູນການແກ້ໄຂການພິພາດຕ່າງໆ ດ້ວຍສັນຕິວິທີບົນພື້ນຖານກົດໝາຍສາກົນ, ໃນນັ້ນມີອະນຸສັນຍາສະຫະປະຊາຊາດວ່າດ້ວຍກົດໝາຍທະເລ ປີ 1982 (UNCLOS 1982).
* ຕອນແລງວັນທີ 14 ຕຸລາ, ທ່ານນາຍົກລັດຖະມັນຕີ ຫງວຽນເຕິນຢຸງ ພ້ອມກັບຄະນະຜູ້ແທນຫວຽດນາມໄດ້ໄປຢ້ຽມຢາມປະເທດສະຫະພັນສາທາລະນະລັດ ເຢຍລະມັນ ຢ່າງເປັນທາງການ ຕາມຄຳເຊີນຂອງທ່ານນາງອາແຢລາ ເມີແກນ ນາຍົກລັດຖະມົນຕີເຢຍລະມັນ.
ທ່ານນາຍົກລັດຖະມົນຕີ ຫງວຽນເຕິນຢຸງ ແລະ ທ່ານນາງອາແຢລາ ເມີແກນ
ນາຍົກລັດຖະມົນຕີເຢຍລະມັນ ໃນພິທີຕ້ອນຮັບ. (ພາບ: TTXVN)
ພາຍຫຼັງພິທີຕ້ອນຮັບຢ່າງເປັນທາງການທີ່ທຳນຽບນາຍົກລັດຖະມົນຕີເຢຍລະມັນ, ຕອນແລງວັນທີ 15 ຕຸລາ, ທ່ານນາງອາແຢລາ ເມີແກນ ນາຍົກລັດຖະມົນຕີເຢຍລະມັນ ແລະ ທ່ານນາຍົກລັດຖະມັນຕີຫວຽດນາມ ຫງວຽນເຕິນຢຸງ ໄດ້ພົບປະປຶກສາຫາລືກັນ.
ທ່ານການນຳທັງສອງໄດ້ສະແດງຄວາມເພິງພໍໃຈກ່ຽວກັບການຂະຫຍາຍຕົວຢ່າງໄວວາແລະມີປະສິດທິຜົນ ຂອງການພົວພັນຄູ່ຮ່ວມຍຸດທະສາດຫວຽດນາມ - ເຢຍລະມັນ ຊຶ່ງໄດ້ຜັນຂະຫຍາຍເນື້ອໃນຫຼາຍຢ່າງໃນແຜນງານການກະທຳຍຸດທະສາດຢ່າງສຳເລັດຜົນ; ເປັນເອກະພາບກັນເພີ່ມທະວີການແລກປ່ຽນຄະນະຜູ້ແທນຂັ້ນສູງ, ເປັນພິເສດແມ່ນ ຄະນະຜູ້ແທນຂັ້ນສູງທີ່ແນໃສ່ສ້າງກຳລັງຊຸກຍູ້ທີ່ແຂງແຮງກວ່າອີກ ໃຫ້ແກ່ການພົວພັນຮ່ວມມືໃນຂົງເຂດຕ່າງໆທຸກຂົງເຂດ.
ສອງຝ່າຍຢືນຢັນຈະປະສານສົມທົບນຳກັນຢ່າງແໜ້ນແຟ້ນໃນການຈັດຕັ້ງນັນດາເຫດການທີ່ມີຄວາມໝາຍຕົວຈິງ ເພື່ອສະເຫຼີມສະຫຼອງວັນສ້າງຕັ້ງສາຍພົວພັນທາງການທູດ ຫວຽດນາມ-ເຍລະມັນ ຄົບຮອບ 40 ປີ ໃນປີ 2015...; ສອງຝ່າຍເປັນເອກະພາບສ້າງເງື່ອນໄຂ ອຳນວຍຄວາມສະດວກ ໃຫ້ບັນດາວິສາຫະກິດ ແລະນັກລົງທຶນ ຂອງແຕ່ລະປະເທດ ໄດ້ເຄື່ອນໄຫວ ແລະດຳເນີນການທຸລະກິດຢ່າງດີ ຢູ່ໃນຕະຫຼາດຂອງກັນແລະກັນ. ສອງຝ່າຍກໍ່ໄດ້ແລກປ່ຽນຄວາມຄິດເຫັນກ່ຽວກັບບັນດາບັນຫາພາກພື້ນ ແລະສາກົນ ທີ່ທັງສອງຝ່າຍມີຄວາມສົນໃຈ...
ຝ່າຍຫວຽດນາມສະແດງຄວາມຊົມເຊີຍຕໍ່ທ່ານຮອງນາຍົກລັດຖະມົນຕີ ລັດຖະມົນຕີກະຊວງເສດຖະກິດແລະພະລັງງານເຢຍລະມັນ ທີ່ຈະມາຢ້ຽມຢາມຫວຽດນາມ ແລະ ເປັນປະທານກອງປະຊຸມນັກວິສາຫະກິດເຢຍລະມັນພາກພື້ນອາຊີ - ປາຊີຟິກຄັ້ງທີ່ 14 ຢູ່ນະຄອນໂຮ່ຈີມິນ ໃນເດືອນພະຈິກ 2014. ທ່ານນາຍົກລັດຖະມັນຕີ ຫງວຽນເຕິນຢຸງ ໄດ້ສະແດງຄວາມຂອບອົກຂອບໃຈຕໍ່ເຢຍລະມັນ ທີ່ໄດ້ສະໜອງທຶນຊ່ວຍເຫຼືອພັດທະນາເປັນທາງການ (ODA) ໃຫ້ແກ່ຫວຽດນາມ...
ຝ່າຍເຢຍລະມັນຕີລາຄາວ່າ ຫວຽດນາມເປັນໜຶ່ງໃນບັນດາຄູ່ຮ່ວມ ທີ່ໄດ້ນຳໃຊ້ແຫຼ່ງທຶນທີ່ລັດຖະບານເຢຍລະມັນຊ່ວຍເຫຼືອໃຫ້ຢ່າງມີປະສິດທິຜົນ ແລະຢືນຢັນຈະສືບຕໍ່ໃຫ້ການຊ່ວຍເຫຼືອ ODA ໃຫ້ແກ່ຫວຽດນາມໃນເວລາທີ່ຈະມາເຖິງ; ຢືນຢັນສະໜັບສະໜູນຫວຽດນາມໃນການກໍ່ສ້າງ ແລະພັດທະນາມະຫາວິທະຍາໄລຫວຽດນາມ - ເຢຍລະມັນ ໃຫ້ກາຍເປັນມະຫາວິທະຍາໄລທີ່ດີເດັ່ນ ມີຖານະບົດບາດສູງໃນພາກພື້ນ; ຢືນຢັນສືບຕໍ່ສະໜັບສະໜູນຫວຽດນາມເພີ່ມທະວີການພົວພັນຮ່ວມມືຮອບດ້ານກັບອີຢູ...
ໃນຖານະຜູ້ປະສານງານການພົວພັນອາຊຽນ - ອີຢູ ສະໄໝປີ 2012 - 2015, ຫວຽດນາມໃຫ້ຄຳໝັ້ນສັນຍາກຽມຄວາມພ້ອນເປັນຂົວຕໍ່ ເພື່ອໃຫ້ເຢຍລະມັນເພີ່ມທະວີການພົວພັນກັບອາຊຽນ.
ທ່ານນາງອາແຢລາ ເມີແກນ ນາຍົກລັດຖະມົນຕີເຢຍລະມັນ ຕີລາຄາວ່າ ວົງຄະນາຍາດຊາວຫວຽດນາມກວ່າ 125.000 ຄົນຢູ່ເຢຍລະມັນໄດ້ເຊື່ອມໂຍງເຂົ້າກັບສັງຄົມເຢຍລະມັນຢ່າງສຳເລັດຜົນ ແລະໃຫ້ຄຳໝັ້ນວ່າ ລັດຖະບານເຢຍລະມັນຈະສືບຕໍ່ສ້າງເງື່ອນໄຂອຳນວຍຄວາມສະດວກ ໃຫ້ວົງຄະນາຍາດຊາວຫວຽດນາມ ດຳລົງຊີວິດ ແລະທຳມາຫາກິນຢ່າງເປັນປົກກະຕິ, ປະກອບສ່ວນອັນຕັ້ງໜ້າເຂົ້າໃນວິວັດການພັດທະນາ ແລະຄວາມຈະເລີນຖາວອນຂອງປະເທດເຢຍລະມັນ.
ກ່ຽວກັບທະເລຕາເວັນອອກ, ທ່ານນາງອາແຢລາ ເມີແກນ ນາຍົກລັດຖະມົນຕີເຢຍລະມັນ ຢືນຢັນເຢຍລະມັນສະໜັບສະໜູນຫຼັກໝັ້ນຂອງຫວຽດນາມ ກ່ຽວກັບການແກ້ໄຂຄວາມພິພາດດ້ວຍສັນຕິວິທີ ບົນພື້ນຖານກົດໝາຍສາກົນ, ອະນຸສັນຍາສະຫະປະຊາຊາດວ່າດ້ວຍກົດໝາຍທະເລ ປີ 1982 (UNCLOS 1982), ຖະແຫຼງການກ່ຽວກັບວິທີການປະພຶດຂອງບັນດາຝ່າຍຢູ່ທະເລຕາເວັນອອກ (DOC) ແລະຖືວ່າ ນີ້ແມ່ນແບບວິທີທີ່ມີປະສິດທິຜົນເພື່ອແກ້ໄຂຄວາມແຕກຕ່າງກັນ. ທ່ານນາງອາແຢລາ ເມີແກນ ນາຍົກລັດຖະມົນຕີເຢຍລະມັນ ຢືນຢັນວ່າເຢຍລະມັນຈະນຳສະເໜີບັນຫາທະເລຕາເວັນອອກທີ່ກອງປະຊຸມຂັ້ນສຸດຍອດ ASEM 10.
ໃນວັນດຽວກັນ, ທ່ານນາຍົກລັດຖະມັນຕີ ຫງວຽນເຕິນຢຸງ ໄດ້ມີການພົບປະກັບທ່ານປະທານາທິບໍດີເຢຍລະມັນ ຈໍຊີມ ກອກ; ພົບປະສົນທະນາກັບທ່ານປະທານສະພາແຫ່ງຊາດເຢຍລະມັນ ນໍເບີດ ລາມເມີດ.../.
ສັງລວມໂດຍ: ແຂງງວຽນ